Kaapstad-metropolisie slaan slag teen dwelms, onwettige sigarette | Netwerk24
01 Junie 2020 21:45
R1,2 miljoen in kontant is ook gevind. Foto: Verskaf
Die dagga en mandraxtablette waarop die Kaapstad-metropolisie die afgelope naweek in die Strand beslag gelê het.Foto: Verskaf
'n 50-jarige man is die naweek in die Strand aangekeer toe lede van die Kaapstad-metropolisie dagga, Mandraxtablette asook R1,2 miljoen kontant in sy besit gevind het.
Volgens JP Smith, burgemeesterskomiteelid vir veiligheid in die Kaapse metropool, het metropolisiebeamptes op 'n huis toegeslaan ná 'n wenk oor die verkoop van dwelms op die perseel.
"Met die polisielede se aankoms het 'n man probeer om dagga en Mandraxtablette in 'n laai in die kombuis te versteek. Die perseel is deurgesoek wat tot die ontdekking van twee swartsakke vol kontant van R1,2 miljoen gelei het. Die man kon nie verduidelik hoekom hy so baie kontant het nie en is gearresteer," sê Smith.
Metropolisiebeamptes het ook die naweek op nog 'n wenk van die publiek gereageer en op 'n plastiekhouer met 75 sakkies dagga in 'n buitekamer van 'n huis in Kalkfontein afgekom. Die eienaar van die huis, wat nie tuis was nie, word gesoek.
In 'n afsonderlike voorval is 'n 42-jarige man in Old Marine-rylaan met 73 kartonne sigarette met 'n geraamde straatwaarde van sowat R175 200 in sy besit betrap. Die man is in hegtenis geneem vir oortreding van die Wet op Rampbestuur en sal eersdaags in die hof verskyn.